Document ID: 32010D0164

A BIZOTTSÁG HATÁROZATA
(2010. március 18.)
a bársonyvirág (Tagetes) illóolaj és a kakukkfűolaj hatóanyagoknak a 91/414/EGK tanácsi irányelv I. mellékletébe való lehetséges felvétele céljából részletes vizsgálatra benyújtott dokumentumok hiánytalanságának elvi elismeréséről
(az értesítés a C(2010) 1579. számú dokumentummal történt)
(EGT-vonatkozású szöveg)
(2010/164/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (3) bekezdésére,
mivel:
(1)
A 91/414/EGK irányelv előírja, hogy össze kell állítani a növényvédő szerekben való felhasználásra engedélyezett hatóanyagok európai uniós jegyzékét.
(2)
A bársonyvirág (Tagetes) illóolaj és a kakukkfűolaj hatóanyagokról a Plant Impact plc dokumentumot nyújtott be az Egyesült Királyság hatóságaihoz 2009. szeptember 7-én, amelyhez mellékelte a hatóanyagoknak a 91/414/EGK irányelv I. mellékletébe való felvételére irányuló kérelmeket.
(3)
Az Egyesült Királyság hatóságai jelezték a Bizottságnak, hogy az előzetes vizsgálatok szerint az érintett hatóanyagokra vonatkozó dokumentumok vélhetően megfelelnek a 91/414/EGK irányelv II. mellékletében meghatározott adat- és információszolgáltatási követelményeknek. A benyújtott dokumentációk az adott hatóanyagot tartalmazó legalább egy növényvédő szerre vonatkozóan úgy tűnik, ugyancsak megfelelnek a 91/414/EGK irányelv III. mellékletében előírt adat- és információszolgáltatási követelményeknek. A 91/414/EGK irányelv 6. cikkének (2) bekezdésével összhangban az érdekelt kérelmező ezt követően továbbította a dokumentációkat a Bizottságnak és a többi tagállamnak, valamint az Élelmiszerlánc- és Állat-egészségügyi Állandó Bizottságnak.
(4)
E határozattal hivatalosan, európai uniós szinten meg kell erősíteni, hogy a dokumentációk elvben megfelelnek a 91/414/EGK irányelv II. mellékletében előírt adat- és információszolgáltatási követelményeknek, az érintett hatóanyagot tartalmazó legalább egy növényvédő szer esetében pedig az említett irányelv III. mellékletében előírt követelményeknek.
(5)
Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében meghatározott hatóanyagokra vonatkozó, a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvétele céljából benyújtott dokumentumok elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.
A dokumentumok - figyelemmel a javasolt felhasználásra - egy, a hatóanyagot tartalmazó növényvédő szer tekintetében megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.
2. cikk
A referens tagállam folytatja az 1. cikkben említett dokumentumok részletes vizsgálatát, és a Bizottságnak a lehető leghamarabb, de legkésőbb 2011. május 31-ig megküldi vizsgálatai következtetéseit, az 1. cikkben említett hatóanyagoknak a 91/414/EGK irányelv I. mellékletébe történő felvételére vagy a felvétel elutasítására és az ezzel kapcsolatos feltételekre vonatkozó ajánlásokkal együtt.
3. cikk
Ennek a határozatnak a tagállamok a címzettjei.
Kelt Brüsszelben, 2010. március 18-án.

Labels: 17
10
0
3
6
12